**ELŐTERJESZTÉS**

**Körmend Város Önkormányzata Képviselő-testületének 2017. június 22-i ülésére**

**Tárgy:** a TOP-2.1.1-16 kódszámú „Barnamezős területek rehabilitációja” című pályázati felhívással kapcsolatos döntések meghozatala

Tisztelt Képviselő-testület!

A Nemzetgazdasági Minisztérium (a továbbiakban NGM) meghirdette a barnamezős területek rehabilitációja – városi területek megújítása című TOP-2.1.1-16 kódszámú felhívást.

*A pályázat célja:*

A barnamező rehabilitációjával fő cél, hogy minél több a városfejlesztés és a városüzemeltetés szempontjából innovatív módszer kerüljön alkalmazásra, továbbá új, zöldterületi rekreációs, közösségi és kulturális funkciókkal gazdagodó, fenntartható városi terület tudjon létrejönni.

A barnamezős területek rehabilitációjának keretében törekedni szükséges a terület *funkcióváltó* megújítására.

A pályázati felhívás céljaival összhangban szeretnénk a körmendi Batthyány-kastélyegyüttesben, a 3-as hrsz-en található volt cipőgyári épületek bontását és új funkcióval történő felruházását megvalósítani.

*Támogatást igénylők köre:*

A pályázati felhívás területspecifikus mellékletében foglaltak alapján a kedvezményezett járásban található városi jogállású települések helyi önkormányzatai tudnak pályázatot benyújtani.

A Vas Megyei Közgyűlés a 82/2015. (XI.27.) számú határozatával a Körmendi járást regionális szempontból kedvezményezett járásnak jelölte ki.

A kedvezményezett járások besorolásáról szóló 290/2014. (XI.26.) 3 § (3) bekezdése kimondja, hogy a regionális szempontból kedvezményezett járások a kedvezményezett járásokkal azonos elbírálásban részesülnek, így Körmend Város Önkormányzata is jogosult támogatási kérelmet benyújtani.

*Megpályázható összeg:*

Az elnyerhető támogatás maximális összege 200.000.000 Ft, formája vissza nem térítendő támogatás. A támogatás maximális mértéke az összes elszámolható költség 100 százaléka.

*Megvalósítási és fenntartási időszak:*

A projekt végrehajtására rendelkezésre álló időtartam a támogatási szerződés hatályba lépését követően legfeljebb 36, kármenetesítés esetén, pedig 60 hónap áll rendelkezésre.

A fenntartási kötelezettség a projekt megvalósítás befejezésétől számított 5 év.

A pályázat benyújtására 2017. május 31. napjától 2017. augusztus 31. napig van lehetőség. A támogatási intenzitás 100%-ú, önerőt nem igényel így a pályázat beadójától.

Kérem a tisztelt Képviselő-testületet, hogy az előterjesztésben foglaltakat tárgyalja meg, és járuljon hozzá a TOP-2.1.1-16 kódszámú pályázati felhívás keretében a Batthyány kastélyegyüttes további fejlesztéséhez a határozati javaslatban foglaltak szerint.

**HATÁROZATI JAVASLAT**

Körmend Város Önkormányzatának Képviselő-testülete

* pályázatot kíván benyújtani a „Barnamezős területek rehabilitációja” című TOP-2.1.1-16 kódszámú pályázati felhívásra, 200 millió forint vissza nem térítendő pályázati támogatásra.
* felhatalmazza a polgármestert a pályázat benyújtására és minden további intézkedés, jognyilatkozat megtételére és a szükséges dokumentumok aláírására.

Felelős: polgármester

Határidő: 2017. augusztus 31. – a pályázat beadása

Körmend, 2017. június 13.

 **Bebes István
 polgármester**